ddrg/super_eurlex huggingface dataset:
MT Il-Ġurnal Uffiċjali ta’ l-Unjoni Ewropea C 236/9

Talba għal deċiżjoni preliminari mressqa mit-Tribunale ordinario di Milano (L-Italja) fit-30 ta' Ġunju 2008 — Crocefissa Savia et vs Ministero dell'Istruzione, dell'Università e della Ricerca et

(Kawża C-287/08)

(2008/C 236/13)

Lingwa tal-kawża: It-Taljan

Qorti tar-rinviju

Tribunale ordinario di Milano

Partijiet fil-kawża prinċipali

Rikorrenti: Crocefissa Savia, Monica Maria Porcu, Ignazia Randazzo, Daniela Genovese, Mariangela Campanella

Konvenuti: Ministero dell'Istruzione, dell'Università e della Ricerca, Direzione Didattica II Circolo — Limbiate, Úfficio Scolastico Regionale per la Lombardia, Direzione Didattica III Circolo — Rozzano, Direzione Didattica IV Circolo — Rho, Istituto Comprensivo — Castano Primo, Istituto Comprensivo A. Manzoni — Rescaldina

Domandi preliminari

1) Leġiżlatur ta' Stat ta' l-Unjoni Ewropea jista' jadotta leġiżlazzjoni intiża li tagħti interpretazzjoni awtentika iżda li, fir-realtà, hija innovattiva fil-kontenut u hija ta' natura — b'mod partikolari — li tattribwixxi b'mod retroattiv lill-leġiżlazzjoni interpretata effetti li mhumiex dawk attribwiti preċedentement mill-ġurisprudenza prevalenti tal-qrati li jiddeċiedu fuq il-mertu u mill-ġurisprudenza kkonsolidata tal-qrati superjuri?

2) Ir-risposta għad-domanda preċedenti tista' tiġi influwenzata mill-possibbiltà li l-leġiżlazzjoni adottata tiġi kklassifikata mhux bħala innovattiva b'effetti retroattivi, iżda bħala leġiżlazzjoni verament interpretattiva, billi tali klassifikazzjoni tiġi dedotta mill-konformità tagħha mal-qari tat-test oriġinali mill-ġurisprudenza minoritarja tal-qrati li jiddeċiedu fuq il-mertu, minkejja li tali klassifikazzjoni ġiet ripetutament kontradetta mill-Corte di Cassazione?

3) Fil-każ ta' risposta affermattiva, x'effett ikollu, fiż-żewġ każijiet, fuq l-evalwazzjoni tal-kompatibbiltà ta' tali leġiżlazzjoni mad-dritt Komunitarju, u, b'mod partikolari, mal-prinċipji li jikkontribwixxu sabiex is-smigħ jiġi kklassifikat bħala “xieraq”, il-fatt li l-Istat innifsu huwa parti fil-kawża u li l-applikazzjoni tal-leġiżlazzjoni adottata fil-fatt timponi fuq il-qorti li hija tiċħad it-talbiet imressqa quddiemha?

4) Liema huma, b'mod indikattiv, ir-“raġunijiet imperattivi ta' interess ġenerali” li jistgħu jiġġustifikaw, jekk ikun il-każ ukoll b'deroga mir-risposta li għandha bħala prinċipju tingħata għad-domandi mressqa fil-punti 1, 2 u 3 iktar il-fuq, ir-rikonoxximent ta' l-effetti retroattivi ta' dispożizzjoni ta' liġi applikabbli fil-qasam ċivili u f'relazzjonijiet ta' dritt privat, minkejja li dawn jiġu konklużi ma' entità pubblika?

5) Dawn ir-raġunijiet jinkludu motivi ta' organizzazzjoni bħal dawk li l-Corte di Cassazione Taljana rreferiet għalihom fis-sentenzi tagħha Nri 618, 677 u 11922/2088 sabiex tiġi ġġustifikata, b'mod partikolari, minħabba n-neċessità li tiġi “rregolata operazioni ta' ristrutturar ta' portata wiesgħa”, l-adozzjoni tal-leġiżlazzjoni intiża biex tirregola t-trasferiment ta' l-ATA [persunal amministrattiv tekniku u awżiljarju] ta' l-entitajiet lokali lejn l-Istat iktar minn sitt snin wara t-trasferiment stess?
MT Il-Ġurnal Uffiċjali ta’ l-Unjoni Ewropea C 260/10

Appell ippreżentat fit-30 ta' Lulju 2008 minn WWF-UK Ltd mid-digriet mogħti mill-Qorti tal-Prim Istanza (It-Tmien Awla) fit-2 ta' Ġunju 2008 fil-Kawża T-91/07: WWF-UK Ltd vs Il-Kunsill ta' l-Unjoni Ewropea

(Kawża C-355/08 P)

(2008/C 260/18)

Lingwa tal-kawża: L-Ingliż

Partijiet

Appellanti: WWF-UK Ltd (rappreżentanti: R. Stein, Solicitor, P. Sands u J. Simor, Barristers)

Partijiet oħra fil-proċess: Il-Kunsill ta' l-Unjoni Ewropea, Il-Kummissjoni tal-Komunitajiet Ewropej

Talbiet ta' l-appellanti

L-appellanti titlob li l-Qorti għandha:

— tannulla d-digriet tal-5 ta' Ġunju 2008 u tiddikjara ammissibbli r-rikors ta' WWF fil-Qorti tal-Prim'Istanza (“QPI”);

— tikkundanna lill-Kunsill u lill-Kummissjoni għall-ispejjeż ta' WWF quddiem din il-Qorti u l-Qorti tal-Prim'Istanza.

Aggravji u argumenti prinċipali

1) Il-QPI b'mod żbaljat ikkonstatat li d-dritt ta' WWF bħala membru tar-RAC li tkun involuta fil-proċedura ta' teħid ta' deċiżjonijiet u l-obbligu tal-Kunsill li jikkunsidra l-opinijonijiet tagħha qabel l-adozzjoni tal-miżuri rilevanti ma kienx biżżejjed sabiex jiddistingwiha “individwalment” għall-finijiet ta' l-Artikolu 230 tat-Trattat KE. Il-QPI b'mod żbaljat ikkunsidrat li WWF ma kellhiex drittijiet proċedurali, għaliex qieset li RAC biss għandha dawn id-drittijiet, u mhux il-membri tagħha.

2) Il-QPI b'mod żbaljat ikkunsidrat li anke jekk tingħata locus standi, il-protezzjoni ġudizzjarja ma tkunx intiża sabiex tipproteġi d-drittijiet proċedurali ta' WWF u għaldaqstant ma kellhiex bżonn ta' protezzjoni ġudizzjarja. Dan huwa approċċ żbaljat għall-kwistjoni ta' locus standi. Sakemm interess “dirett u individwali” jista' jiġi pprovat, ir-rikorrenti għandha dritt tikkontesta l-“legalità tal-miżura rilevanti”, li huwa dak li qed tipprova tagħmel WWF f'dan il-każ. WWF mhijiex limitata li tikkontesta nuqqas fil-proċedura, kif tissuġġerixxi l-QPI.
MT Il-Ġurnal Uffiċjali ta’ l-Unjoni Ewropea C 260/8

Talba għal deċiżjoni preliminari magħmula mill-House of Lords (Ir-Renju Unit) fit-23 ta' Lulju 2008 — The Queen (on the application of M) (FC) vs Her Majesty's Treasury u żewġ rikorsi oħra

(Kawża C-340/08)

(2008/C 260/13)

Lingwa tal-kawża: L-Ingliż

Qorti tar-rinviju

House of Lords (Ir-Renju Unit)

Partijiet fil-kawża prinċipali

Rikorrenti: The Queen (on the application of M) (FC)

Konvenuta: Her Majesty's Treasury u żewġ rikorsi oħra

Domanda preliminari

L-Artikolu 2(2) tar-Regolament tal-Kunsill (KE) Nru 881/2002 (1) japplika għall-għoti mill-Istat ta' benefiċċji ta' sigurtà soċjali jew ta' assistenza soċjali lill-konjuġi ta' persuna nnominata mill-Kumitat tas-Sanzjonijiet skond ir-Riżoluzzjoni tan-Nazzjonijiet Uniti 1267 (1999) fuq il-bażi biss li l-konjuġi toqgħod mal-persuna nnominata u ser tuża jew tista' tuża parti minn dawn il-flus sabiex tħallas għal oġġetti jew servizzi li din ta' l-aħħar sejra tikkonsma jew tibbenefika minnhom?

(1) Regolament tal-Kunsill (KE) Nru 881/2002 tas-27 ta' Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma' Usama bin Laden, in-network ta' Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta' ċerti merkanzija u servizzi lejn l-Afganistan, waqt li jsaħħaħ il-projbizzjoni ta' titjiriet u jestendi l-friża fuq fondi u riżorsi finanzjarji oħra rigward it-Taliban ta' l-Afganistan (ĠU L 139, p. 9).
MT Il-Ġurnal Uffiċjali ta’ l-Unjoni Ewropea C 247/8

Talba għal deċiżjoni preliminari mressqa mill-Court of Appeal (Civil Division) (Ingilterra u Wales) fl-11 ta' Lulju 2008 — London Borough of Harrow vs Nimco Hassan Ibrahim u Secretary of State for the Home Department

(Kawża C-310/08)

(2008/C 247/13)

Lingwa tal-kawża: L-Ingliż

Qorti tar-rinviju

Court of Appeal (Civil Division) (Ingilterra u Wales).

Partijiet fil-kawża prinċipali

Rikorrent: London Borough of Harrow.

Konvenuti: Nimco Hassan Ibrahim, Secretary of State for the Home Department.

Domandi preliminari

F'ċirkustanzi fejn (i) il-konjuġi li mhux ċittadin ta' pajjiż Komunitarju u l-ulied tiegħu ċittadini ta' pajjiż Komunitarju jkunu akkumpanjaw ċittadin Komunitarju li jkun stabbilixxa ruħu fir-Renju Unit (ii) iċ-ċittadin Komunitarju kien jinsab fir-Renju Unit bħala ħaddiem (iii) iċ-ċittadin Komunitarju wara jkun waqaf jaħdem u wara jkun telaq mir-Rejnu Unit (iv) iċ-ċittadin Komunitarju, il-konjuġi tiegħu li mhux ċittadin Komunitarju u l-ulied ma jkunux jistgħu jmantnu lilhom infushom u jkunu dipendenti fuq l-għajnuna soċjali fir-Renju Unit (v) l-ulied ikunu bdew l-edukazzjoni primarja fir-Renju Unit ftit wara l-wasla tagħhom, meta ċ-ċittadin Komunitarju kien jaħdem:

(1) il-konjuġi u l-ulied għandhom dritt ta' residenza fir-Renju Unit biss jekk jissodisfaw il-kundizzjonijiet stabbiliti fid-Direttiva tal-Parlament Ewropew u tal-Kunsill 2004/38 tad-29 ta' April 2004 (1)?; JEW

(2) (i) huma għandhom dritt ta' residenza li jirriżulta mill-Artikolu 12 tar-Regolament (KEE) Nru 1612/68 tal-15 ta' Ottubru 1968 (2), kif interpretat mill-Qorti tal-Ġustizzja, mingħajr ma jkun neċessarju li jissodisfaw il-kundizzjonijiet stabbiliti bid-Direttiva tal-Parlament Ewropew u tal-Kunsill 2004/38 tad-29 ta' April 2004; u (ii) f'dan il-każ, għandhom ikollhom aċċess għal riżorsi suffiċjenti sabiex ma jkunux ta' piż fuq is-sistema ta' għajnuna soċjali li hemm fl-Istat Membru ospitanti waqt il-perjodu propost tagħhom ta' residenza u jkollhom assigurazzjoni komprensiva tal-mard f'dan l-Istat Membru ospitanti?;

(3) jekk ir-risposta għall-ewwel domanda hija pożittiva, il-pożizzjonji tinbidel meta, f'ċirkustanzi bħall-każ preżenti, l-ulied ikunu bdew l-edukazzjoni primarja u l-ħaddiem ċittadin Komunitarju jkun waqaf jaħdem qabel id-data li fiha d-Direttiva tal-Parlament Ewropew u tal-Kunsill 2004/38 tad-29 ta' April 2004 kellha tiġi implementata fl-Istati Membri?

(1) Direttiva tal-Parlament Ewropew u tal-Kunsill 2004/38/KE, tad-29 ta' April 2004, dwar id-drittijiet taċ-ċittadini ta' l-Unjoni u tal-membri tal-familja tagħhom biex jiċċaqilqu u jgħixu liberament fit-territorju ta' l-Istati Membri u li temenda r-Regolament (KEE) Nru 1612/68 u li tħassar id-Direttivi 64/221/KEE, 68/360/KEE, 72/194/KEE, 73/148/KEE, 75/34/KEE, 75/35/KEE, 90/364/KEE, 90/365/KEE u 93/96/KEE; ĠU L 158, p. 77.

(2) Ir-Regolament (KKE) Nru 1612/68 tal-Kunsill tal-15 ta' Ottubru 1968 dwar il-libertà tal-moviment għall-ħaddiema fi ħdan il-Komunità; ĠU L 257, p. 2.
MT Il-Ġurnal Uffiċjali ta’ l-Unjoni Ewropea C 260/11

Talba għal deċiżjoni preliminari mressqa mill-House of Lords fil-5 ta' Awwissu 2008 — Aventis Pasteur SA vs OB (by his mother and litigation friend) (FC)

(Kawża C-358/08)

(2008/C 260/19)

Lingwa tal-kawża: L-Ingliż

Qorti tar-rinviju

House of Lords

Partijiet fil-kawża prinċipali

Rikorrent: Aventis Pasteur SA

Konvenut: OB

Domandi preliminari

Huwa konformi mad-Direttiva Ewropea dwar ir-responsabbiltà tal-prodott (1) li l-liġijiet ta' Stat Membru jippermettu s-sostituzzjoni minn konvenut ġdid f'talba mressqa taħt id-direttiva wara li l-perijodu ta' 10 snin għall-infurzar tad-drittijiet taħt l-Artikolu 11 tad-Direttiva jkun skada f'ċirkustanzi fejn l-unika persuna li tkun magħżula bħala konvenut fil-kawża matul il-perjodu ta' 10 snin kienet xi ħadd li ma taqax taħt l-Artikolu 3 tad-Direttiva?

(1) Direttiva tal-Kunsill 85/374/KEE tal-25 ta' Lulju 1985 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar responabbiltà għall-prodotti difettużi ĠU L 210, p. 29.
MT Il-Ġurnal Uffiċjali ta’ l-Unjoni Ewropea C 285/28

Appell ippreżentat fit-12 ta' Settembru 2008 minn Zipar, Inc. mis-sentenza mogħtija mil-Qorti tal-Prim'Istanza (It-Tmien Awla) fil-25 ta' Ġunju 2008 fil-kawża T-36/07, Zipcar, Inc. vs L-Uffiċċju għall-Armonizzazzjoni fis-Suq Intern (Trade Marks u Disinni) (UASI)

(Kawża C-394/08 P)

(2008/C 285/47)

Lingwa tal-kawża: L-Ingliż

Partijiet

Appellanti: Zipcar, Inc. (rappreżentanti: M. Elmslie, Solicitor, N. Saunders, Barrister)

Il-partijiet l-oħra fil-kawża: L-Uffiċċju għall-Armonizzazzjoni fis-Suq Intern (UASI), Canary Islands Car SL

Talbiet

— tannulla s-sentenza tal-Qorti tal-Prim'Istanza tal-25 ta' Ġunju 2008 fil-kawża T-36/07 fit-totalità tagħha;

— tibgħat mill-ġdid l-applikazzjoni quddiem l-Uffiċċju għall-Armonizzazzjoni fis-Suq Intern (Trade Marks u Disinni) (UASI) biex jagħti deċiżjoni;

— tordna lill-konvenut iħallas l-ispejjeż tal-appellanti relattivi għal dan l-appell u għar-rikors quddiem il-Qorti tal- Prim'Istanza.

Aggravji u argumenti prinċipali

L-appellanti titlob li s-sentenza kkontestata tiġi annullata għar-raġunijiet li ġejjin:

1) Estensjoni indebita tal-kuntest fattwali u ġuridiku tal-istħarriġ tal-legalità tad-deċiżjoni kkontestata. Qed jiġi sostnut li fis-sentenza tagħha l-Qorti tal-Prim'Istanza biddlet is-suġġett tal-proċedimenti quddiem il-Bord tal-Appell tal-UASI u ħadet in kunsiderazzjoni fatti u suġġetti li jmorru lil hinn mill-kuntest fattwali u ġuridiku tal-kontroversja quddiem l-UASI.

2) Ksur tal-Artikolu 8(1)(b) tar-Regolament Nru 40/94 (1). Il-Qorti tal-Prim'Istanza fil-fatt iddikjarat li l-pubbliku rilevanti għandu jitqies li huwa biss dak li jitkellem bl-Ispanjol “anki jekk huwa aċċettat li f'ċerti reġjuni ta' Spanja, bħall-Gżejjer tal-Kanarji, l-Ingliż huwa komunement mitkellem jew li ċerti konsumaturi Spanjoli jafu jitkellmu bl-Ingliż”. Dan jammonta għal żball ta' liġi għaliex fil-fatt, skont ġurisprudenza stabbilita, meta jiġu evalwati l-kapaċità lingwistika u l-grad ta' komprensjoni tal-konsumatur medju f'xi każ partikolari, l-unika kwistjoni tikkonsisti fid-determinazzjoni tal-lingwa prinċipali jew primarja tal-Istat Membru li fih jeżisti d-dritt preċedenti, mingħajr kunsiderazzjoni ta' fatti oħra li huma rilevanti sabiex tiġi ddeterminata n-natura tal-konsumatur rilevanti.

3) Ksur ieħor tal-Artikolu 8(1)(b) tar-Regolament Nru 40/94. Wara li identifikat tliet kategoriji ta' xebh bejn il-prodotti u s-servizzi tal-applikazzjoni u dawk tal-allegat dritt preċedenti, jiġifieri “parzjalment identiċi”, “li parzjalment jixxiebħu ħafna”, u “parzjalment mhux differenti sostanzjalment”, il-Qorti tal-Ġustizzja wettqet żball ta' liġi billi naqset li tikkunsidra l-effett ta' dawn it-tliet kategoriji differenti fl-evalwazzjoni tagħha dwar jekk kienx hemm probabbiltà ta' konfużjoni.

(1) Ir-Regolament tal-Kunsill (KE) Nru 40/94 tal-20 ta' Diċembru 1993 dwar it-trade mark Komunitarja (ĠU L 11, 14.1.1994, p. 1).
2)

Il-Qorti tal-Prim'Istanza wettqet żball ta' liġi meta ddikjarat li m'għandhiex ġurisdizzjoni fir-rigward tat-talbiet għas-somom ta' EUR 118 058,46, EUR 277 939,37 u tal-ispejjeż legali, li r-rimedji nazzjonali għalihom ġew eżawriti wara li l-partijiet eżerċitaw id-dritt legali għal ftehim [right to settlement]. Għalhekk l-appellanti ma għandhom l-ebda rimedju effettiv u huma penalizzati għall-eżerċizzju tad-dritt tagħhom għal ħlas skont il-Kodiċi Civili Ġermaniż, minkejja li din il-kawża tinvolvi r-responsabbiltà tal-Komunità. F'dan il-kuntest, huwa sostnut li l-Qorti tal-Prim'Istanza żnaturat il-fatti u l-provi meta ddeċidiet li l-appellanti ma ressqu l-ebda prova in sostenn, minn naħa, tar-rwol tal-Komunità u tal-awtoritajiet Russi, u min-naħa l-oħra, tar-rwol tal-proċeduri kriminali, fil-konklużjoni ta' ftehim [right to settlement].
MT Il-Ġurnal Uffiċjali ta’ l-Unjoni Ewropea C 301/25

Appell ippreżentat fit-22 ta' Settembru 2008 minn Apple Computer, Inc. mis-sentenza mogħtija mill-Qorti tal-Prim'Istanza (It-Tielet Awla) fl-1 ta' Lulju 2008 fil-Kawża T-328/05: Apple Computer, Inc vs Uffiċċju għall-Armonizzazzjoni fis-Suq Intern (Trade Marks u Disinni)

(Kawża C-416/08 P)

(2008/C 301/38)

Lingwa tal-kawża: L-Ingliż

Partijiet

Appellanti: Apple Computer, Inc (rappreżentanti: M. Hart, N. Kearley, Solicitors)

Partijiet oħra fil-proċeduri: L-Uffiċċju għall-Armonizzazzjoni fis-Suq Intern (Trade Marks u Disinni), TKS-Teknosoft SA

Talbiet tal-appellanti

— tiddikjara ammissibbli l-appell tal-appellanti quddiem il-Qorti tal-Ġustizzja;

— tannulla s-sentenza tal-Qorti tal-Prim'Istanza tal-Komunitajiet Ewropej fil-kawża T-328/05 tal-1 ta' Lulju 2008;

— tirrinvija l-kawża quddiem il-Qorti tal-Prim'Istanza;

— tordna li l-ispejjeż tal-kawża jibqgħu riżervati.

Aggravji u argumenti prinċipali

1. Apple, Inc., (l-appellanti) applikat għar-reġistrazzjoni tat-Trade mark Komunitarja tat-trade mark verbali “QUARTZ”. L-applikazzjoni tagħha tkopri: “Funzjonalità ta' sistema operattiva għall-kompjuter intenzjonata speċifikament għall-użu minn dawk li jiżviluppaw l-IT bl-objettiv li titjieb u titħaffef ir-riproduzzjoni ta' immaġni diġitali fi progammi ta' applikazzjoni, ħlief għal prodotti intenzjonati għas-settur bankarju” fil-Klassi 9.

2. TKS-Teknosoft S.A. (il-parti li qed topponi) hija l-proprjetarja ta' Reġistrazzjoni ta' Trade mark Komunitarja figurattiva “QUARTZ”, li ġiet irreġistrata fir-rigward ta', fost l-oħrajn: a) “pakketti ta' programmi għall-banek” fil-Klassi 9; u b) “l-ipprogrammar ta' kompjuter, l-ipproċessar tad-data tal-kompjuter, żvilupp ta' softwer tal-kompjuter, servizzi ta' assistenza u ta' konsulenza fil-qasam tal-kompjuter, l-ipproċessar tad-data elettronika, disinn u żvilupp ta' softwer tal-kompjuter, liċenzjar ta' softwer tal-kompjuter u ta' applikazzjonijiet tal-kompjuter; dawn is-servizzi kollha relatati mal-banek” fil-Klassi 42.

Il-parti li qed topponi għamlet l-oppożizzjoni tagħha kontra r-reġistrazzjoni tat-trade mark QUARTZ tal-appellanti abbażi ta' possibbiltà ta' konfużjoni bejn iż-żewġ trade marks. Il-Qorti tal-Prim'Istanza qablet.

L-appellanti tissottometti li l-Qorti tal-Prim'Istanza wettqet żball ta' liġi għaliex:

a) il-prodotti fir-rigward ta' liema ż-żewġ trade marks se jkunu reġistrati u se jintużaw huma kjarament differenti u l-Qorti tal-Prim'Istanza ma kkunsidratx dawk id-differenzi relevanti;

b) ma identifikatx b'mod korrett il-“pubbliku” relevanti sabiex tevalwa jekk kienx hemm possibbiltà ta' konfużjoni. Partikolarment, ma tatx biżżejjed importanza għall-fatt li l-pubbliku relevanti loġikament għandu jkun speċjalisti tas-softwer impjegati fi jew li jipprovdu servizzi lis-settur bankarju;
MT Il-Ġurnal Uffiċjali ta’ l-Unjoni Ewropea C 301/23

Talba għal deċiżjoni preliminari mressqa mill-High Court of Justice (England and Wales) (Queen's Bench Division), Leeds District Registry, fit-18 ta' Settembru 2008 — Uniplex (UK) Ltd vs NHS Business Services Authority

(Kawża C-406/08)

(2008/C 301/36)

Lingwa tal-kawża: L-Ingliż

Qorti tar-rinviju

High Court of Justice (Queen's Bench Division).

Partijiet fil-kawża prinċipali

Rikorrenti: Uniplex (UK) Ltd.

Konvenuta: NHS Business Services Authority.

Domandi preliminari

Meta operatur ekonomiku jikkontestata, fi proċedimenti nazzjonali, l-għoti ta' ftehim qafas minn awtorità kontraenti wara sejħa għal offerti pubbliċi li fiha huwa kien offerenti u li din kellha titmexxa skont id-Direttiva 2004/18/KE (1) (u d-dispożizzjonijiet nazzjonali ta' implementazzjoni applikabbli), u qiegħed, f'dawk il-proċedimenti, jitlob dikjarazzjonijiet u kumpens għad-danni għall-ksur tad-dispożizzjonijiet applikabbli dwar is-sejħa għal offerti pubblika fir-rigward ta' din is-sejħa u l-għoti:

(a) dispożizzjoni nazzjonali bħar-Regulation 47(7)(b) tal-Public Contracts Regulations 2006, li tgħid li għandhom jitressqu l-proċedimenti minnufih u f'kull każ mhux iktar tard minn tliet xhur mid-data ta' meta jkunu seħħu l-fatti li jiġġustifikaw it-tressiq tal-proċedimenti, sakemm il-Qorti tal-Ġustizzja tikkunsidra li hemm raġuni valida għall-proroga ta' dan it-terminu, għandha tiġi interpretata fis-sens li, fid-dawl tal-Artikoli 1 u 2 tad-Direttiva 89/665/KEE (2), u l-prinċipju tad-dritt Komunitarju ta' ekwivalenza u r-rekwiżit tad-dritt Komunitarju ta' protezzjoni legali effettiva, u/jew il-prinċipju ta' effettività, u fid-dawl ta' kull prinċipju ieħor rilevanti tad-dritt Komunitarju, tagħti lill-offerent dritt suġġettiv u inkundizzjonat fil-konfront tal-awtorità kontraenti tali li t-terminu sabiex jitressqu l-proċedimenti li jikkontestaw tali sejħa għal offerti u għoti jibda jiddekorri mid-data li fiha l-offerenti kien jaf, jew kellu jkun jaf, li l-proċeduri tal-għoti tal-kuntratt u l-għoti kienu kisru l-liġi dwar il-kuntratti pubbliċi Komunitarja, jew mid-data tal-ksur tad-dispożiżżjonijiet dwar il-kuntratti pubbliċi nazzjonali applikabbli?

(b) f'kull każ, kif għandha għaldaqstant il-qorti nazzjonali tapplika (i) kull rekwiżit sabiex il-proċedimenti jitressqu minnufih u (ii) kull setgħa sabiex tipproroga t-terminu nazzjonali sabiex jitressqu tali proċedimenti?

(1) Direttiva 2004/18/KE, tal-Parlament Ewropew u tal-Kunsill tal-31 ta' Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi [kuntratti pubbliċi għal-provvisti u servizzi] (ĠU L 134, p. 114).

(2) Direttiva Tal-Kunsill tal-21 ta' Diċembru 1989 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta' reviżjoni għall-għoti ta' kuntratti ta' provvista pubblika u xogħlijiet pubbliċi [kuntratti pubbliċi għal-provvisti u servizzi] (89/665/KEE) (ĠU L 395, p. 33).
MT Il-Ġurnal Uffiċjali ta’ l-Unjoni Ewropea C 301/14

Talba għal deċiżjoni preliminari mressqa mit-Tribunale Amministrativo Regionale per la Sicilia (l-Italja) fil-21 ta' Awissu 2008 — ERG Raffinerie Mediterranee SpA et vs Ministero dello Sviluppo Economico et

(Kawża C-378/08)

(2008/C 301/26)

Lingwa tal-kawża: It-Taljan

Qorti tar-rinviju

Tribunale Amministrativo Regionale per la Sicilia.

Partijiet fil-kawża prinċipali

Rikorrenti: ERG Raffinerie Mediterranee SpA et

Konvenut: Ministero dello Sviluppo Economico et

Domandi preliminari

1) Il-prinċipju li jinsab fl-Artikolu 174(2), li qabel kien l-Artikolu 130r(2) tat-Trattat tal-Komunità Ewropea (“min iniġġeż għandu jħallas”), kif ukoll id-dispożizzjonijiet tad-Direttiva Nru 2004/35/KE (1), tal-21 ta' April 2004, jipprekludu leġiżlazzjoni nazzjonali li tagħti lill-amministrazzjoni pubblika s-setgħa li timponi fuq l-imprendituri privati — minħabba l-fatt biss li bħalissa jeżerċitaw l-attività tagħhom f'żona li ilha ħafna imniġġsa jew li tmiss ma' żona li minn dejjem hija mniġġsa — li jeżegwixxu miżuri ta' riparazzjoni independentement mill-iżvolġiment ta' kwalunkwe investigazzjoni sabiex jinstab min hu reponsabbli tat-tniġġis?

2) il-prinċipju li jinsab fl-Artikolu 174(2), li qabel kien l-Artikolu 130r(2) tat-Trattat tal-Komunità Ewropea (“min iniġġeż għandu jħallas”), kif ukoll id-dispożizzjonijiet tad-Direttiva Nru 2004/35/KE, tal-21 ta' April 2004, jipprekludu leġiżlazzjoni nazzjonali li tagħti lill-amministrazzjoni pubblika s-setgħa li tattribwixxi r-responsabbiltà għall-kumpens tad-dannu ambjentali f'forma speċifika lil min għandu drittijiet reali u/jew jeżerċita attività ta' negozju fis-sit imniġġes, mingħajr il-ħtieġa li jiġi aċċertat minn qabel li hemm rabta kawżali bejn l-aġir ta' min għamel l-att u l-fatt tat-tniġġis, għar-raġuni biss tar-relazzjoni ta' “pożizzjoni” li fiha qiegħed?;

3) idem […] anki dwar ir-rekwiżit suġġettiv tad-dolo jew tal-culpa?;

4) il-prinċipji Komunitarji dwar il-protezzjoni tal-kompetizzjoni li hemm fit-Trattat li ħoloq il-Komunità Ewropea u l-imsemmija Direttivi Nru 2004/18/KE (2), Nru 93/97/KEE (3), Nru 89/665/JEE (4), jipprekludu leġiżlazzjoni nazzjonali li tagħti lill-amministrazzjoni pubblika s-setgħa li tagħti lil kumpanniji privati (Società Sviluppo S.p.A. u Sviluppo Italia Aree Produttive S.p.A.) attivitajiet ta' deskrizzjoni, ta' ppjanar u ta' implementazzjoni ta' xogħlijiet ta' bonifika — recte: ta' twettiq ta' xogħlijiet pubbliċi — f'żoni ta' art ta' proprjetà tal-Istat direttament, mingħajr ma jkunu eżawriti l-proċeduri meħtieġa għall-kuntratti pubbliċi?

(1) ĠU L 143, p. 56.

(2) ĠU L 134, p. 114.

(3) ĠU L 290, p. 1.

(4) ĠU L 395, p. 33.